Rikunarita-ORG/Wikinium huggingface dataset:
# शिआंग नदी

दोंगतिंग झील का जलसम्भर क्षेत्र जिसमें शिआंग नदी नीचे-दाएँ की तरफ़ गाढ़े पीले रंग के क्षेत्र में देखी जा सकती है
**शिआंग नदी** (चीनी: 湘江, शिआंगजिआंग; अंग्रेज़ी: Xiang River) दक्षिणी चीन के हूनान और गुआंगशी प्रान्तों में चलने वाली एक नदी है जो यांग्त्से नदी की एक प्रमुख उपनदी भी है। यह ८५६ किमी लम्बी है जिसमें से ६७० किमी हूनान प्रान्त में पड़ते हैं। यह नदी गुआंगशी प्रान्त के हाईयांग पर्वत (海陽山, Haiyang Mountain) से शुरू होती है। यह ली नदी (漓江, Li River) से लिंगचू नहर (灵渠, Lingqu Canal) द्वारा जुड़ी हुई है। हूनान प्रान्त की राजधानी चांगशा इसी नदी के किनारे बसी हुई है।

## नदी की देवियाँ

शिआंग नदी के बारे में यह मान्यता है कि इसकी रक्षा एहुआंग (娥皇, Ehuang) और नुयिंग (女英, Nüying) नामक दो देवियाँ करती हैं। कहा जाता है कि यह चीनी इतिहास के तीन अधिपति और पाँच सम्राट काल के पौराणिक राजा शुन (舜, Shun) की पत्नियाँ थीं। जब राजा की मृत्यु हुई तो दुख से बेहाल होकर उन्होंने इस नदी में आत्महत्या कर ली। शिआंग नदी पर दाग़दार बांस उगता है जिनके दाग़ों को इन देवियों के आंसू कहा जाता है। झगड़ते राज्यों के काल में चू राज्य के लोग इन देवियों को पूजते थे और सुप्रसिद्ध कवि चू युआन ने इन पूजाओं में गाए जाने वाले भजनों को अपनी 'शिआंग देवियाँ' (湘夫人, Xiang Ladies) नामक कविता में हमेशा के लिए अमर कर दिया।

## इन्हें भी देखें

* हूनान
* चू युआन
* ली नदी (गुआंगशी प्रान्त)

## सन्दर्भ
# दोंगतिंग झील

दोंगतिंग झील और उसके आसपास का नक़्शा
**दोंगतिंग झील** (चीनी: 洞庭湖, दोंगतिंग हू; अंग्रेज़ी: Dongting Lake) चीन के पूर्वोत्तरी हूनान प्रान्त में एक बड़ी लेकिन कम गहराई वाली झील है। यह यांग्त्से नदी की द्रोणी में स्थित है इसलिए इसका अकार मौसमों के साथ बढ़ता-घटता है। आमतौर पर इसका क्षेत्रफल २,८२० किमी२ होता है जो बाढ़ के मौसम में बढ़कर २०,००० किमी२ तक पहुँच जाता है। हूनान और हूबेई प्रान्तों का नाम इसी झील पर पड़ा है: 'हूनान' का मतलब 'झील से उत्तर' है और 'हूबेई' का 'झील से दक्षिण' है। चीनी सभ्यता में इस झील का ऐतिहासिक महत्व है क्योंकि यहीं सबसे पहले 'अज़दहा (ड्रैगन) नौकाओं' की दौड़ लगा करती थी।

## इन्हें भी देखें

* यांग्त्से नदी
* हूनान
* हूबेई

## सन्दर्भ
# तुजिया लोग

पारम्परिक वस्त्रों में कुछ तुजिया स्त्रियाँ
**तुजिया** चीन के एक अल्पसंख्यक समुदाय का नाम है। चीन में इनकी आबादी लगभग ८० लाख की है और यह चीन का छठा सब से बड़ा अल्पसंख्यक गुट है। यह वूलिंग पर्वतों के वासी हैं, जो हूनान, हुबेई और गुइझोऊ प्रान्तों और चोंगकिंग ज़िले की सीमाओं पर विस्तृत हैं। इनकी अपनी एक तिब्बती और बर्मी से सम्बंधित तुजिया भाषा है जिसमें यह अपने समुदाय को 'बिज़िका' बुलाते हैं, जिसका अर्थ 'मूल निवासी' है। चीनी लोग इन्हें 'तुजिया' (चीनी: 土家族) बुलाते हैं जिसका मतलब 'स्थानीय लोग' (अंग्रेज़ी में 'लोकल') होता है।

## समुदाय की जड़ें

इतिहासकारों का मानना है कि तुजिया लोग आज से लगभग १२०० वर्ष पहले चोंगकिंग क्षेत्र के इर्द-गिर्द बसने वाले 'बा लोगों' के वंशज हैं, जिनका इतिहास चीनी ऐतिहासिक वर्णनों में मिलता है। ६०० से ४०० ईसा पूर्व में इस इलाक़े में बा लोगों का अपना राज्य हुआ करता था लेकिन चीन के चिन राजवंश ने आक्रमण करके उनका राज तोड़ दिया और उन्हें अपने अधीन कर लिया।

## इन्हें भी देखें

* तुजिया भाषा
* हूनान
* हुबेई
* गुइझोऊ
* चोंगकिंग

## सन्दर्भ
# मियाओ लोग

मियाओ स्त्रियाँ
**मियाओ** (चीनी भाषा: 苗, अंग्रेज़ी: Miao) जनवादी गणराज्य चीन की सरकार द्वारा परिभाषित एक लोक-जाति है। ध्यान रहे कि यह एक चीनी भाषा का नाम है और वहाँ की सरकार ने चीन के दक्षिण में रहने वाले बहुत से समुदायों को मिलकर इस श्रेणी में डाल दिया है। बहुत से मियाओ लोग अपने-आप को यह पहचान नहीं देते और न ही मानते हैं कि वे मियाओ हैं। इसलिए मियाओ समुदायों के बारे में बात करते हुए यह ज़रूरी है कि यह भी साफ़ किया जाए की किस मियाओ उपजाति की बात हो रही है। बहुत से मियाओ कहलाने वाली जातियाँ चीन की सरहद के पार वियतनाम, बर्मा और थाईलैंड में भी रहती हैं। चीन में यह गुइझोऊ, हुनान, युन्नान, सिचुआन, गुआंगशी, हाइनान, गुआंगदोंग और हुबेई प्रान्तों में रहते हैं। मियाओ लोगों में भिन्न ह्मोंग (Hmong) नामक जातियाँ भी शामिल हैं।

## इन्हें भी देखें

* गुइझोऊ
* ह्मोंग लोग

## सन्दर्भ